Ukraina konsulı, mahküm etilgen qırımtatarlarnı Rusiye SİZOsında ziyaret etti
10 yanvar 2020, 15:50
Aqmescitteki «Hizb ut-Tahrir davasınıñ» mabüsleri, arhiv fotoresimi
Ukrainanıñ Rostov-na-Donu konsulı vazifelerini eda etken Taras Malışevskiy Rostov-na-Donu SİZOsında «Hizb ut-Tahrir davasınıñ» (Aqmescitteki birinci gruppa) mahküm etilgen üç mabüsi Emil Cemadenov, Ayder Saledinov ve Rustem İsmailovnı ziyaret etti. Bu aqta «Qırım birdemligi» cemaat birleşmesi haber ete.
«Bu izolâtorda artqaç sertlik yoq. Er birinen ayrıca körüştim. 30-40 daqqa laf ettik. Kameralarnıñ yanında bir oda, nezaretçi – de biznen edi, de çıqa edi. Başta oquğanlarımnı tarif ettim: olarnıñ muracaatlarından ve Moskva Yuqarı mahkemesinde aytqan «soñki sözlerinden» alğan teessuratlarım, insanlarnıñ cevabı, mahkeme ögüne bütün Qırımda keçirilgen dualar aqqında. Ömür arqadaşlarınıñ mektüplerini oqudım», – dep tarif etti Malışevskiy.
Diplomatnıñ malümatına köre, Ayder Saledinovnıñ şikâyeti olmadı, bu şaraitlerde özüni mümkün olğanı qadar yahşı is etkenini ayttı. Rustem İsmailov balalarına muracaat etip, «analarınıñ sözüni diñlemege ve oña yardım etmege» rica etti. Emil Cemadenov er keske sıcaq selâmlar aytıp, «em mahkemede, em Qırımda olğan destekten, halqınıñ birliginden can-yürekten ayrette qalğanını» bildirdi.
Berilgen malümatqa köre, Malışevskiy yaqın künlerde ağa-qardaş Abdullayevlerni Taganrog SİZO-2 ziyaret etmek içün izin almağa tırışa.